CELEX: 32021D0837
Language: da
Date: 2021-05-06 00:00:00
Title: Rådets afgørelse (EU) 2021/837 af 6. maj 2021 om den holdning, som Den Europæiske Union skal indtage i Det Internationale Råd for Tropisk Træ, til forlængelsen af den internationale overenskomst om tropisk træ af 2006

26.5.2021   
               
               
                  DA
               
               
                  Den Europæiske Unions Tidende
               
               
                  L 185/23
               
            
         RÅDETS AFGØRELSE (EU) 2021/837
         af 6. maj 2021
         om den holdning, som Den Europæiske Union skal indtage i Det Internationale Råd for Tropisk Træ, til forlængelsen af den internationale overenskomst om tropisk træ af 2006
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192 og 207 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den internationale overenskomst om tropisk træ af 2006 (ITTA af 2006) blev indgået af Unionen ved Rådets afgørelse 2011/731/EU (1) og trådte i kraft den 7. december 2011.
                  
               
                     (2)
                  
                  
                     I henhold til artikel 6 i ITTA af 2006 er Det Internationale Råd for Tropisk Træ (ITTC) den højeste myndighed i Den Internationale Organisation for Tropisk Træ (ITTO) og består af alle medlemmer af ITTO.
                  
               
                     (3)
                  
                  
                     I henhold til artikel 44, stk. 1, i ITTA af 2006 forbliver overenskomsten i kraft i en periode på 10 år regnet fra ikrafttrædelsesdatoen, indtil den 6. december 2021, medmindre ITTC med kvalificeret flertal, jf. artikel 12, træffer afgørelse om at forlænge dens gyldighedsperiode, at genforhandle den eller at bringe den til ophør. I henhold til artikel 44, stk. 2, i ITTA af 2006 kan ITTC træffe afgørelse om at forlænge overenskomsten to gange, dvs. første gang med en periode på fem år og en yderligere periode på tre år.
                  
               
                     (4)
                  
                  
                     ITTC træffer afgørelse om forlængelsen af ITTA af 2006 enten ved dets 57. samling, der afholdes i november 2021, eller mellem møderne uden at afholde møde.
                  
               
                     (5)
                  
                  
                     Forlængelsen af ITTA af 2006 med første gang en periode på fem år er i Unionens interesse, da ITTO stadig befinder sig i den første fase af økonomisk genopretning og er i gang med at reformere sin finansielle struktur.
                  
               
                     (6)
                  
                  
                     Det er hensigtsmæssigt at fastlægge den holdning, der skal indtages på Unionens vegne i ITTC til forlængelsen af ITTA af 2006 —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Det Internationale Råd for Tropisk Træ, er at godkende eller stemme for en forlængelse af den internationale overenskomst om tropisk træ af 2006, første gang med en periode på fem år.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 6. maj 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 2011/731/EU af 8. november 2011 om indgåelse på Den Europæiske Unions vegne af den internationale overenskomst om tropisk træ af 2006 (EUT L 294 af 12.11.2011, s. 1).